Neuvoston asetus (EY) N:o 701/97, annettu 14 päivänä huhtikuuta 1997, energia-alan kansainvälisen yhteistyön edistämistä koskevasta ohjelmasta (Synergia-ohjelma)



Virallinen lehti nro L 104 , 22/04/1997 s. 0001 - 0007



NEUVOSTON ASETUS (EY) N:o 701/97, annettu 14 päivänä huhtikuuta 1997, energia-alan kansainvälisen yhteistyön edistämistä koskevasta ohjelmasta (SYNERGIA-ohjelma) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen (1), ottaa huomioon Euroopan parlamentin lausunnon (2), sekä katsoo, että energiakysymysten on oltava tärkeä osa unionin kansainvälistä toimintaa yhteisön teollisuudenalojen kilpailukykyyn, hankintavarmuuteen ja ympäristönsuojeluun liittyvistä syistä, yhteisö on Euroopan energiaperuskirjasta tehtyyn sopimukseen ja ilmastonmuutoksesta tehtyyn yleissopimukseen liittymällä sitoutunut yhteistyöhön energia-alalla, kehitys- ja yhteistyöministerien neuvoston 18 päivänä marraskuuta 1992 tekemissä päätelmissä, jotka koskivat kehitysmaiden kanssa puhtaan ja tehokkaan energiateknologian saavuttamiseksi tehtävän yhteistyön suuntaviivoja, painotettiin, että kaikkien kehitysmaiden kanssa harjoitettavan energia-alan yhteistyön keskeinen tavoite oli tehokkaan energiapolitiikan toteuttaminen, kuten Euroopan unionin energiapolitiikkaa koskevasta valkoisesta kirjasta 8 päivänä heinäkuuta 1996 annetussa neuvoston päätöslauselmassa (3) korostettiin, unionin ulkopuolella tapahtuva kehitys vaikuttaa yhä enemmän yhteisön energia-alan kehitykseen, joten on pyrittävä varmistamaan, että yhteisö kehittää yhtenäisen ja johdonmukaisen lähestymistavan energia-asioihin yhdessä kolmansien maiden kanssa, yhteisö osallistuu energia-alan kansainvälisiin toimiin useiden ohjelmien yhteydessä; näiden toimien johdonmukaisuuden varmistamiseksi ne olisi sovitettava yhteen kolmansien valtioiden kanssa toteutettavaa energiapoliittista yhteistyötä koskevan ohjelman puitteissa, kolmansia valtioita koskevia yhteisön energia-alan tavoitteita voidaan osaltaan saavuttaa tällaisen ohjelman laatimisella; tämän ohjelman perustana olevan oikeudellisen asiakirjan olisi erityisesti uusiutuvien energialähteiden ja energiatehokkuuden aloilla mahdollistettava, että kaikki kansainväliset energia-alan toimet yhdistetään yhtenäiseksi strategiaksi ja mukautetaan yhteisön eri politiikkoihin, tämä ohjelma edistää osaltaan yhteisön muiden energia-alan toimien yhteensovittamista; tämän vuoksi se ei saa olla päällekkäinen muiden yhteisön, jäsenvaltioiden, kolmansien valtioiden tai kansainvälisten järjestöjen ohjelmien kanssa, ohjelman pääasialliset tavoitteet, erityisesti kansainvälisiä toimia koskevien ohjelmien yhteensovittaminen, voidaan niiden laaja-alaisuuden vuoksi saavuttaa parhaalla mahdollisella tavalla yhteisön tasolla, on tarpeen vahvistaa yhteisön energiapolitiikan alalla harjoittamaa kansainvälistä yhteistyötä koskevia toimia koskeva oikeudellinen asiakirja, Euroopan unionin energiapolitiikkaa koskevasta valkoisesta kirjasta annetun neuvoston päätöslauselman mukaisesti poliittiset ja kauppasuhteet ovat erityisen tärkeitä energiapolitiikan osia, ja näin ollen yhteisön kansainväliset energia-alan yhteistyötä koskevat toimenpiteet olisi tehokkaammin sisällytettävä osaksi sen harjoittaman ulkopolitiikan kokonaisuutta, ohjelmaan sisältyvän energia-alan yhteistyön tulisi parantaa yhteisön tuotannonalojen kilpailukykyä, lisätä hankintavarmuutta, edistää kestävää kehitystä ja parantaa energiatehokkuutta; tällaista yhteistyötä voidaan toteuttaa antamalla säännöksiä yhteistyöstä ja hankkeiden yhteisrahoituksesta, tämän yhteistyön olisi perustuttava viitteelliseen ohjelmaan, ja sitä koskevia sopimuksia voidaan tehdä kyseisten valtioiden tai tutkimuskeskusten kansainvälisten verkkojen kanssa, on tarkoituksenmukaista, että jäsenvaltioiden edustajista muodostuva komitea avustaa komissiota yhteisön tukeman yhteistyön täytäntöönpanossa, riippumattomien asiantuntijoiden on tehtävä tätä ohjelmaa koskeva arvio, koska kyseinen yhteistyö kuuluu unionin ulkosuhteisiin, sitä koskevat 21 päivänä joulukuuta 1977 annetun Euroopan yhteisöjen yleiseen talousarvioon sovellettavan varainhoitoasetuksen (4) IX osaston erityissäännökset, tähän asetukseen sisältyy varainhoitoa koskevien säännösten sisällyttämisestä säädöksiin 6 päivänä maaliskuuta 1995 annetun Euroopan parlamentin, neuvoston ja komission julistuksen (5) 2 kohdan mukainen rahoitusohje, tämän kuitenkaan vaikuttamatta perustamissopimuksessa määrättyihin budjettivallan käyttäjän toimivaltuuksiin, ja on aiheellista parantaa yhteisön sellaisten energia-alan toimien avoimuutta ja yhteensovittamista, jotka nykyisin kuuluvat erillisiin ohjelmiin; komission tiedonannon jälkeen, joka koskee kaikkia energiaan liittyviä kysymyksiä sisältäviä yhteisön ohjelmia, olisi tätä varten esitettävä energia-alan mahdollinen puiteohjelma, ON ANTANUT TÄMÄN ASETUKSEN: 1 artikla Yhteisö toteuttaa kolmansien valtioiden kanssa tehtävää yhteistyötä koskevan ohjelman, joka koskee yhteisen edun mukaista energiapolitiikan suunnittelua, kehittämistä ja toteuttamista, jäljempänä `SYNERGIA-ohjelma`. 2 artikla SYNERGIA-ohjelma on tarkoitettu kaikille valtioille, jotka eivät ole yhteisön jäseniä, ja erityisesti niille maille ja alueille, jotka kuuluvat yhteisön ulkosuhteiden ensisijaisiin kohteisiin yhteisön poliittisten, energian hankintavarmuutta koskevien ja taloudellisten etujen vuoksi. 3 artikla 1. SYNERGIA-ohjelma toteutetaan 1 päivän tammikuuta 1997 ja 31 päivän joulukuuta 1997 välisenä aikana. 2. Tämän ohjelman toteuttamiseksi tarkoitettu rahoitusohje on 7 miljoonaa ecua. Budjettivallan käyttäjä antaa luvan määrärahoille rahoitusnäkymien rajoissa. 3. Komission on ennen vuoden 1997 päättymistä esitettävä tiedonanto, joka koskee kaikkia energiaan liittyviä kysymyksiä sisältäviä yhteisön ohjelmia, ja tehtävä tarvittaessa ehdotus, jonka tarkoituksena on erillisiin ohjelmiin kuuluvien kysymysten avoimuuden ja yhteensovittamisen parantaminen, sekä mahdollisesti esittää energia-alan puiteohjelma. 4 artikla 1. Edellä 1 artiklassa tarkoitettu ohjelma on yhteistyön muoto, jonka avulla määritellään, suunnitellaan ja toteutetaan kolmansia valtioita varten energiapolitiikka yhteistä etua koskeville alueille. 2. Ohjelma edistää yhteisön niiden tärkeimpien energia-alan tavoitteiden saavuttamista, jotka on esitetty Euroopan unionin energiapolitiikkaa koskevassa valkoisessa kirjassa. Samaan tavoitteeseen pääsemiseksi yhteisö voi myös pitää yllä suhteita kansainvälisiin energia-alan järjestöihin. Nämä toimenpiteet toteutetaan 6 artiklassa esitettyjen sääntöjen mukaisesti. Tutkimus-, kehitys- ja esittelyhankkeille ei voida myöntää rahoitusta. 3. Näiden tavoitteiden saavuttamiseksi yhteisö osallistuu erityisesti seuraavien toimien rahoittamiseen: - energiapolitiikan alan neuvonta ja koulutus, - energia-alan analyysit ja ennusteet, - konferenssien ja seminaarien järjestäminen, - alueellisen rajat ylittävän yhteistyön tukeminen. 4. Yhteistyö kattaa myös kyseisten toimien valmisteluun, täytäntöönpanoon, seurantaan ja toteuttamisen arviointiin liittyvät kulut sekä tiedottamisesta aiheutuvat kulut. 5 artikla 1. Yhteisön rahoitusosuudet voidaan antaa apurahoina, jotka myönnetään vaiheittain sitä mukaa kuin hankkeet etenevät. 2. Periaatteessa SYNERGIA-ohjelman rahoitusta myönnetään vasta, kun on harkittu kaikkia muita rahoitusmahdollisuuksia jäsenvaltioissa, kaikissa yhteistyöhön osallistuvissa maissa ja monenvälisissä järjestöissä, eikä siitä rahoiteta toimia yhdessä muista yhteisön ohjelmista tulevan rahoituksen kanssa. 3. Rahoituspäätöksissä sekä kaikissa niihin perustuvissa sopimuksissa määrätään nimenomaisesti muun muassa, että edunsaajat hyväksyvät komission ja tilintarkastustuomioistuimen tarvittaessa paikan päällä suorittaman valvonnan. 6 artikla 1. Viitteellinen, 3 artiklan 1 kohdassa säädettyä ajanjaksoa koskeva ohjelma vahvistetaan liitteessä I ilman, että siitä aiheutuu budjettisitomusta. Kyseisessä ohjelmassa määritellään yhteisön harjoittaman yhteistyön päätavoitteet, suuntaviivat ja ensisijaiset tavoitteet 4 artiklassa tarkoitetuilla ohjeellisilla aloilla. 2. Edellä 1 kohdassa tarkoitettuun viitteelliseen ohjelmaan perustuva toimintaohjelma hyväksytään 8 artiklassa säädetyn menettelyn mukaisesti. Tämä toimintaohjelma sisältää luettelon tärkeimmistä hankkeista, joita rahoitetaan 4 artiklassa tarkoitetuilla ohjeellisilla aloilla. Ohjelman sisältö määritellään yksityiskohtaisesti siten, että jäsenvaltioille voidaan toimittaa asiaankuuluvat tiedot, jotta 8 artiklassa tarkoitettu komitea voi antaa lausuntonsa. 3. Kolmansien valtioiden kanssa voidaan tehdä erityissopimuksia 1 kohdassa tarkoitetun viitteellisen ohjelman puitteissa ja sen keston ajaksi kyseessä olevien maiden kanssa toteutettavan yhteistyön pääpiirteiden ja ohjelman toimeenpanoa koskevan neuvottelumenettelyn määrittelemiseksi. 4. Sopimuksia voidaan tehdä myös 1 kohdassa tarkoitetun viitteellisen ohjelman puitteissa tutkimuskeskusten kansainvälisten verkkojen kanssa, jotta niiden osuus mainitussa viitteellisessä ohjelmassa esitettyjen tavoitteiden toteuttamisessa voitaisiin määritellä. 7 artikla 1. Komissio huolehtii toimien toteuttamisesta 6 artiklan 2 kohdassa tarkoitetun toimintaohjelman mukaisesti. 2. Palveluja koskevat sopimukset tehdään pääsääntöisesti Euroopan yhteisön yleiseen talousarvioon sovellettavan varainhoitoasetuksen 118 artiklan mukaisesti rajoitetuilla tarjouspyynnöillä. Hankintasopimukset, jos niitä tarvitaan palveluja koskevien sopimusten täydentämiseksi ja jos ne rajoittuvat SYNERGIA-ohjelman tavoitteisiin, tehdään avointen tarjouspyyntöjen perusteella, lukuun ottamatta mainitun varainhoitoasetuksen 116 artiklan mukaisia tapauksia. Neuvottelumenettelyllä tehtäviä sopimuksia voidaan tehdä alle 50 000 ecun arvoisia toimia varten. Tarjouspyyntöihin ja sopimuksiin voivat osallistua yhtäläisin edellytyksin kaikki jäsenvaltioiden ja edunsaajina olevien valtioiden luonnolliset ja oikeushenkilöt. Komissio voi tapauskohtaisesti hyväksyä muiden maiden luonnollisten ja oikeushenkilöiden osallistuminen, jos kyseiset ohjelmat tai hankkeet edellyttävät erityisiä avustusmuotoja, joita on erityisesti näissä maissa saatavilla, ja näiden maiden myöntämän vastavuoroisuuden mukaisesti. 3. Yhteisö ei rahoita kiinteään omaisuuteen liittyviä veroja tai maksuja eikä sellaisen omaisuuden ostamista. 4. Yhteisrahoitustapauksissa komissio voi tapauskohtaisesti sallia kyseisten kolmansien valtioiden yritysten osallistumisen tarjouspyyntöihin ja sopimuksiin. Komissio antaa tästä selvityksen 10 artiklassa tarkoitetussa kertomuksessa. 8 artikla 1. Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja. 2. Komission edustaja tekee komitealle ehdotuksen tarvittavista toimenpiteistä. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. Lausunto annetaan perustamissopimuksen 148 artiklan 2 kohdassa niiden päätösten edellytykseksi määrätyllä enemmistöllä, jotka neuvosto tekee komission ehdotuksesta. Komiteaan kuuluvien jäsenvaltioiden edustajien äänet painotetaan mainitussa artiklassa määrätyllä tavalla. Puheenjohtaja ei osallistu äänestykseen. 3. Komissio päättää suunnitelluista toimenpiteistä, jos ne ovat komitean lausunnon mukaiset. 4. Jos suunnitellut toimenpiteet eivät ole komitean lausunnon mukaisia tai lausuntoa ei ole annettu, komissio tekee viipymättä neuvostolle ehdotuksen tarvittavista toimenpiteistä. Neuvosto ratkaisee asian määräenemmistöllä. 5. Jos neuvosto ei ole ratkaissut asiaa kolmen kuukauden kuluessa siitä, kun asia on tullut vireille neuvostossa, komissio tekee päätöksen ehdotetuista toimenpiteistä. 9 artikla 1. Komissio varmistaa yhdessä jäsenvaltioiden kanssa yhteisön ja yksittäisten jäsenvaltioiden edunsaajavaltioissa toteuttamien asiantuntija-apua koskevien toimien tehokkaan yhteensovittamisen jäsenvaltioiden toimittamien tietojen perusteella. 2. Rohkaistaan kansainvälisten rahoituslaitosten ja muiden rahoittajien kanssa tapahtuvaa yhteensovittamista ja yhteistyötä. 3. Komissio tarkastelee eri mahdollisuuksia edistää SYNERGIA-ohjelman, jäsenvaltioiden kahdenvälisen yhteistyön, muiden kansainvälisten järjestöjen ohjelmien ja muiden yhteisön ohjelmien keskeistä yhteisrahoitusta. Se varmistaa erityisesti, että kolmansille maille SYNERGIA-ohjelman ja muiden yhteisön kansainväliseen energiayhteistyöhön liittyvien välineiden kautta myönnettävä rahoitus sovitetaan yhteen ja että ne ovat toisiaan täydentäviä päällekkäisyyden välttämiseksi. Se varmistaa myös SYNERGIA-ohjelman ja muiden kansainvälisten järjestöjen energia-alalla toteuttamien ohjelmien tai toimien välisen päällekkäisyyden välttämisen. 10 artikla Komissio esittää 31 päivään joulukuuta 1998 mennessä kertomuksen ohjelman toteuttamisesta edellisen varainhoitovuoden aikana sekä ohjelman vaikutuksista kolmansissa valtioissa ja jäsenvaltioissa, jolloin kertomukseen liitetään sen perustana oleva riippumattomien asiatuntijoiden tekemä ulkopuolinen arviointi. Kertomus osoitetaan Euroopan parlamentille, neuvostolle sekä talous- ja sosiaalikomitealle. 11 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Luxemburgissa 14 päivänä huhtikuuta 1997. Neuvoston puolesta J. VAN AARTSEN Puheenjohtaja (1) EYVL N:o C 310, 22.11.1995, s. 10 ja EYVL N:o C 194, 5.7.1996, s. 20. (2) EYVL N:o C 115, 14.4.1997 (3) EYVL N:o C 224, 1.8.1996, s. 1 (4) EYVL N:o L 356, 31.12.1977, s. 1, asetus sellaisena kuin se on viimeksi muutettuna asetuksella (EY, Euratom, EHTY) N:o 2335/95 (EYVL N:o L 240, 7.10.1995, s. 12). (5) EYVL N:o C 293, 8.11.1995, s. 4 LIITE I VIITTEELLINEN TOIMINTAOHJELMA SYNERGIA-ohjelman toteuttamisessa ja toimintaohjelman laatimisessa on otettava huomioon seuraavat suuntaviivat. SYNERGIA-ohjelman tehtävänä on auttaa toteuttamaan seuraavia yhteisön energia-alan tavoitteita, jotka on esitetty Euroopan unionin energiapolitiikkaa koskevasta valkoisesta kirjasta annetussa neuvoston päätöslauselmassa: - yleinen kilpailukyky, - hankintavarmuus, - ympäristönsuojelu. Kuhunkin näistä tavoitteista liittyy merkittävä ulkoinen tekijä, kuten valkoisessa kirjassa selvästi osoitetaan. SYNERGIA-ohjelmalla toteutetaan energiapolitiikkaa siinä määrättyjen sääntöjen mukaisesti. Sen on myös oltava yhdenmukainen muualla yhteisössä harjoitettavien kansainvälisten yhteistyötoimien kanssa. SYNERGIA-ohjelman suuntaviivat on laadittu tältä pohjalta. I. YHTEISÖN ENERGIA-ALAN TAVOITTEISIIN LIITTYVÄT YHTEISTYÖALAT a) Kaikista kolmesta tavoitteesta johtuvat toimet: - Euroopan yhteisöjen kanssa assosiaatiosopimuksen tehneille maille annettava energiapoliittinen neuvonta - energiatehokkuuden edistäminen kolmansissa maissa - paikallisten ja erityisesti uusiutuvien energialähteiden kehittäminen - energia-alan alueellisen yhdentymisen edistäminen - toiminta yhdenmukaisuuden edistämiseksi yhteisön ohjelmien määrätyillä alueilla (esim. Mustanmeren, Välimeren ja Persianlahden alueet) tapahtuvassa toteuttamisessa b) Yleinen kilpailukyky: - tuki eurooppalaisen teknologian levittämiselle ja teollisuuden pääsylle energia-alan tärkeimmille markkinoille erityisesti Aasiassa ja Latinalaisessa Amerikassa - kolmansien maiden energia-alan järjestelyjä koskeva neuvonta - tuki energia-alan vapauttamiselle ja avaamiselle sekä kolmansille maille annettava apu niiden harjoittaman energiapolitiikan laatimisessa tässä uudessa tilanteessa c) Hankintavarmuus: - vuoropuhelu energian tuottaja- ja viejämaiden kanssa: arabimaat / Persianlahden maat, Venäjä sekä Amerikan, Aasian ja Afrikan tuottajamaat - vuoropuhelun kannustaminen Euroopan yhteisön ja niiden maiden välillä, joiden kautta energiaa siirretään, sekä erityisesti kauttakuljetus- ja tuottajamaiden välillä siten, että autetaan panemaan Euroopan energiaperuskirjasta tehdyn sopimuksen määräykset täytäntöön - osallistuminen tämän alan kansainvälisten elinten työhön ja niiden työn tukeminen: ministeritason sekä tuottajien ja kuluttajien konferenssit, kansainvälinen energiajärjestö (IEA) - energian tuotantoon ja sen siirtämiseen kolmansissa maissa tarvittaville investoinneille suotuisien olosuhteiden luomisen edistäminen d) Ympäristö: - kolmansien maiden energia-alan päättäjille ja työntekijöille annettava ympäristötietoisuutta edistävä koulutus - yhteisön energia- ja ympäristöteknologian, kokemusten ja tiedon levittämisen helpottaminen - puhtaan teknologian edistäminen erityisesti kivihiilen poltossa suurissa kuluttajamaissa, kuten Kiinassa, ottamalla huomioon sen vaikutukset energiapolitiikkaan - sellaisten pyrkimysten vahvistaminen ja tukeminen, joilla pyritään siihen, että kolmansien maiden energiapolitiikassa ja -suunnittelussa otetaan huomioon ympäristöä koskevat näkökohdat - kolmansien maiden kannustaminen ja auttaminen kestävän kansallisen energiapolitiikan suunnittelussa ja energianhankintaa koskevien käsitteiden kehittäminen kunkin erilaisen ympäristötilanteen mukaisesti. II. TÄRKEIMMÄT MAANTIETEELLISET ALUEET JA YHDENMUKAISUUS YHTEISÖN KANSAINVÄLISTEN YHTEISTYÖOHJELMIEN KANSSA a) Tehtävä ja painopisteet: SYNERGIA-ohjelmalla on ensiarvoinen asema energia-alan kansainvälisissä suhteissa. Ohjelmalla edistetään siten energia-alan yhteistyötä suhteissa kolmansiin maihin, ja sen sisältämät energia-alan tavoitteet otetaan huomioon yhteisön muihin ohjelmiin kuuluvissa ulkoisissa yhteistyötoimissa. SYNERGIA-ohjelmalla helpotetaan myös muista yhteisön yhteistyövälineistä rahoitettavien energiahankkeiden esille tuloa ja valmistelua. b) Tärkeimmät maantieteelliset alueet SYNERGIA-ohjelmassa keskitytään yhteisön ulkosuhteiden kannalta tärkeimpiin maantieteellisiin alueisiin ja autetaan saavuttamaan tiettyjä näiden suhteiden tärkeimpiä tavoitteita. SYNERGIA-ohjelma koskee seuraavia alueita: - Keski- ja Itä-Eurooppa, Kypros ja Malta: painopiste on jäseneksi liittymisprosessissa, - Itsenäisten valtioiden yhteisö (IVY), - Välimeren maat, - Latinalainen Amerikka: painopisteitä ovat Mercosur, Chile, Meksiko ja Venezuela, - Aasia: Kiina, Intia ja ASEAN-maat, - Afrikka. III. SYNERGIA-OHJELMAN RAHOITTAMINEN Varojen osoittaminen Seuraavassa taulukossa esitetään kuvattujen suuntaviivojen mukainen rahoitus (prosentteina) asetettuja tavoitteita vastaavien toimien ja tärkeimpien maantieteellisten alueiden mukaan jaoteltuna. Taulukko on suuntaa-antava eikä se merkitse sitoutumista varojen kohdentamiseen. Jotkin toimet voivat liittyä useampaan alaan: siten energiatehokkuus ja paikallisten energiavarojen kehittäminen voivat molemmat edistää yhteisön ponnisteluja. Ohjelmaehdotus olisi tehtävä tämä taulukko huomioiden. Komitealla on kuitenkin asetuksen 8 artiklassa määritellyn menettelyn mukaisesti mahdollisuus määritellä muita SYNERGIA-ohjelman toimien maantieteellistä jakaumaa koskevia painopisteitä. Jos ohjelman toteuttamisen aikana on tarpeen lyhytaikaisesti toteuttaa uusia toimia, komissio voi pyytää asiasta komitealta lausunnon kirjallista menettelyä noudattaen. Tämä määrärahojen jakauma koskee ohjelman koko voimassaoloaikaa. LIITE II MÄÄRÄRAHOJEN SUUNTAA-ANTAVA JAKAUMA (PROSENTTEINA) MAANTIETEELLISTEN ALUEIDEN MUKAAN >TAULUKON PAIKKA>